पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. 1984 के दंगों में मारे गए सिखों की याद में प्रस्तावित स्मारक के 12 जून को होने वाले शिलान्यास कार्यक्रम को रुकवाने के लिए दिल्ली सिख गुरुद्वारा प्रबंधक कमेटी (डीएसजीपीसी) के पूर्व प्रधान परमजीत सिंह सरना और उनके सहयोगी मनजीत सिंह सरना दिल्ली हाईकोर्ट पहुंच गए है।
उन्होंने अपनी याचिका में दिल्ली सरकार, डीडीए, एनडीएमसी और डीएसजीपीसी के प्रधान मनजीत सिंह जीके को पार्टी बनाते हुए प्रस्तावित स्मारक के शिलान्यास सहित निर्माण कार्य को रोकने के निर्देश देने की मांग की है। कोर्ट याचिका पर बुधवार को 12 बजे सुनवाई करेगी।
ज्ञात हो कि गुरु अर्जुन देव के शहीदी दिवस पर 12 जून को 11 बजे इस स्मारक का शिलान्यास करने का कार्यक्रम नवंबर 1984 सिख कत्लेआम यादगार कमेटी व डीएसजीपीसी ने तय कर रखा है। इसके लिए सिख धर्म के पांच प्रमुख तख्तों के जत्थेदारों के साथ पंजाब के मुख्यमंत्री प्रकाश सिंह बादल, शिअद प्रमुख सुखवीर सिंह बादल और भाजपा व सीपीएम के नेताओं को भी आमंत्रित किया गया है।
बताते चलें कि 7 जून को एनडीएमसी ने गुरुद्वारा कमेटी को गुरुद्वारे में स्मारक के शिलान्यास कार्यक्रम के लिए एनडीएमसी के एक्ट 1994 के तहत नोटिस दिया था। नोटिस का उल्लंघन करने वालों को 6 माह की कैद से लेकर 5000 रुपए का जुर्माना हो सकता है। कमेटी के अध्यक्ष मनजीत सिंह जीके व महासचिव मनजिंदर सिंह सिरसा ने संवाददाता सम्मेलन कर इस नोटिस को राजनैतिक बताते हुए कहा था कि जिसे जो करना है कर ले शिलान्यास का कार्यक्रम तय समय पर होगा।
सरना पर हमें तरस आ रहा है। इस बारे में कुछ नहीं कहना है। वह कांग्रेस के इशारे पर 84 दंगा पीडि़तों की अनदेखी करते हुए हाईकोर्ट गए हैं।
मनजिंदर सिंह सिरसा, महासचिव, डीएसजीपीसी
हम स्मारक के निर्माण के खिलाफ नहीं हैं। लेकिन गुरुद्वारा रकाबगंज में उन्हें किसी भी कीमत पर निर्माण नहीं करने देंगे।
परमजीत सिंह सरना, पूर्व अध्यक्ष, डीएसजीपीसी
निमंत्रण पत्र में फिर छपा राजनाथ, सुषमा का नाम
शिरोमणि अकाली दल बादल के नेतृत्व वाले दिल्ली गुरुद्वारा प्रबंधक कमेटी (डीएसजीपीसी) ने अपने कदम वापस खींचते हुए शहीदी स्मारक के शिलान्यास कार्यक्रम के लिए भाजपा नेता सुषमा स्वराज एवं राजनाथ सिंह को फिर से आमंत्रित किया है। इससे पहले के निमंत्रण पत्र में दोनों नेताओं के नाम हटा दिए गए थे जिससे भाजपा एवं शिअद बादल में खटास के संकेत मिले थे। यह खबर भास्कर ने 10 जून को प्रकाशित किया था।
गौरतलब है कि 1984 के दंगों में मृत सिखों की याद में गुरुद्वारा रकाबगंज में प्रस्तावित शहीदी स्थल के लिए पहले छपे निमंत्रण पत्र में दोनों नेताओं के नाम विशिष्ट अतिथि के तौर पर थे लेकिन दूसरी बार के निमंत्रण पत्र में इनके नाम हटा दिए गए थे।
लेकिन दैनिक भास्कर में इस समाचार को प्रमुखता से प्रकाशित किए जाने के बाद कमेटी के पदाधिकारियों की बैठक में शीर्ष नेताओं ने दूरी पाटने के लिए निमंत्रण कार्ड में सभी दलों का नाम प्रकाशित करने का निर्णय लिया। इसी क्र्रम में भाजपा के राष्ट्रीय अध्यक्ष राजनाथ, लोक सभा में नेता प्रतिपक्ष सुषमा स्वराज के नाम जोड़े दिए गए है। इसमें बृंदा करात को भी आमंतित्र किया गया है।
निमंत्रण कार्ड से नाम हटाने व जोडऩे की बाते महज अफवाह है हमें एक निमंत्रण कार्ड के बारे में मालूम है। 84दंगे के मामले में 2005 में जब पार्लियामेंट में एक्शन टेकेन रिपोर्ट दाखिल की गई थी तो उस समय भाजपा के साथ सीपीएम, राष्ट्रीय जनता दल, समाजवादी पार्टी, जयललिता की पार्टी हमारे सपोर्ट में आई थी। पहले छपे निमंत्रण पत्र में इन किसी पार्टियों के नेताओं का नाम नहीं था। अब उन सभी पार्टियों को यादगार स्मारक शिलान्यास कार्यक्रम में आने का निमंत्रण दिया जा रहा है जिन्होंने सहयोग किया।
मनजीत सिंह जीके, प्रधान दिल्ली सिख गुरुद्वारा प्रबंधक कमेटी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva mai_Deva awa_Deva hin_Deva hin_Deva hin_Deva hin_Deva mai_Deva zho_Hant eng_Latn